
Text rozhodnutia
Súd: Krajský súd Bratislava Spisová značka: 7Co/197/2018 Identifikačné číslo súdneho spisu: 1110244085 Dátum vydania rozhodnutia: 31. 07. 2019 Meno a priezvisko sudcu, VSÚ: JUDr. Blanka Podmajerská ECLI: ECLI:SK:KSBA:2019:1110244085.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Blanky Podmajerskej a členov senátu JUDr. Mariany Harvancovej a Mgr. Adely Unčovskej, v právnej veci žalobcu: G. C., U.. XX.X.XXXX, R. Š. Č.. XX, XXX XX A., proti žalovanému: LM spol. s.r.o., Bohrova 9, Bratislava, IČO: 17320836, zastúpeného: Mgr. Gordana Novomestská, advokátka, Koceľova 9, 821 08 Bratislava, o náhradu za nevyčerpanú dovolenku, na odvolanie žalobcu proti rozsudku Okresného súdu Bratislava I zo dňa 27.4.2017, č.k. 18C/142/2010-176, jednomyseľne takto r o z h o d o l : Odvolanie žalobcu proti výroku, ktorým sú prvej inštancie uložil žalovanému povinnosť zaplatiť žalobcovi titulom náhrady za nevyčerpanú dovolenku sumu 119,52 eur, v lehote do troch dní od právoplatnosti rozsudku (t.j. výroku 1.), sa odmieta. Rozsudok súdu prvej inštancie sa vo výroku, ktorým bola žaloba v časti o priznanie úrokov z omeškania zamietnutá (t.j. výroku 2.) potvrdzuje. Rozsudok súdu prvej inštancie sa vo výrokoch o nároku na náhradu trov konania (t.j. výrokoch 3. a 4.) mení tak, že žalovanému sa proti žalobcovi priznáva nárok na náhradu trov konania vo výške 50%. Žalovanému sa proti žalobcovi priznáva nárok na plnú náhradu trov odvolacieho konania. o d ô v o d n e n i e : 1.V napadnutom rozsudku súd prvej inštancie uložil žalovanému povinnosť zaplatiť žalobcovi titulom náhrady za nevyčerpanú dovolenku sumu 119,52 eur, v lehote do 3 dní od právoplatnosti rozsudku (výrok 1.), žalobu v časti o priznanie úrokov z omeškania zamietol (výrok 2.), žalobcovi priznal nárok na náhradu trov konania vo výške 25% (výrok 3.) a žalovanému priznal nárok na náhradu trov konania vo výške 75% (výrok 4.). 2. Rozhodnutie právne odôvodnil § 100, § 101, § 110b ods. 1, 2, § 119 ods. 1, § 252 ods. 1, 2 zákona č. 65/1965 Zb. Zákonník práce v znení účinnom do 31.12.1995, § 17 ods. 1,2,4,9 zákona č. 1/1992 Zb. o mzde, § 101, § 110 ods. 3 zákona č. 40/1964 Zb. Občiansky zákonník (ďalej „Občiansky zákonník“) a vecne tým, že predmetom daného konania zostal po predchádzajúcich rozhodnutiach súdu nárok žalobcu na náhradu mzdy za nevyplatenú dovolenku za rok 1994 a 1995 vo výške 119,52 eur s úrokom z omeškania vo výške 19,5% za obdobie od 5.10.1995 do zaplatenia. Po doplnení dokazovania prednesmi a vyjadreniami sporových strán, ktoré na pojednávaní konanom dňa 27.4.2017 zhodne prehlásili, že súhlasia s ustálením nároku na náhradu mzdy za nevyčerpanú dovolenku vo výške 119,52 eur, zostal medzi stranami sporný len žalobcom uplatnený nárok na úrok z omeškania. Pokiaľ ide o nárok na zaplatenie úrokov z omeškania konštatoval, že žalobca si tento nárok uplatnil na základe podania doručeného súdu 13.12.2011. Žalovaný voči nároku v tejto časti vzniesol námietku premlčania najneskôr podaním dňa 25.4.2017 dôvodiac tým, že na úroky z omeškania sa vzťahuje, rovnako ako na iný peňažný nárok, trojročná premlčacia lehota, ktorá v danom prípade uplynula dňom 13.12.1998. Súd prvej inštancie konštatoval, že vo všeobecnej 3-ročnej premlčacej dobe sa premlčia všetky práva z občianskeho právnych vzťahov, pokiaľ sa na ne nevzťahujú ustanovenia o kratšej alebo dlhšej premlčacej dobe. Zákon určuje objektívne stanovený začiatok premlčacej lehoty, ktorý nezávisí od subjektívnych okolností odo dňa, keď sa právo mohlo vykonať po prvý raz. Tento okamih je daný objektívne a nezávisle od subjektívnej okolnosti či oprávnený vedel alebo nevedel o svojom práve. Právo mohlo byť vykonané prvýkrát vtedy, ak je spôsobilé na žalobu, t.j. keď možno podať žalobu na začatie súdneho konania. Náhrada mzdy za nevyčerpanú dovolenku mala byť vyplatená najneskôr spolu so mzdou za mesiac november 1995 dňa 12.12.1995 v súvislosti s ukončením pracovného pomeru žalobcu u žalovaného, kedy sa súčasne žalovaný dostal do omeškania a kedy sa po prvý krát žalobca mohol úspešne domáhať priznania úrokov z omeškania. Úroky z omeškania mohol oprávnene uplatniť v priebehu plynutia trojročnej premlčacej lehoty. Uplynutím lehoty nárok nezanikol, avšak osoba povinná má právo vzniesť voči premlčanému nároku námietku premlčania. Na dôvodne uplatnenú námietku premlčania je súd povinný prihliadať zo zákona. Z uvedeného dôvodu súd prvej inštancie žalobu ohľadom úhrady úrokov z omeškania z dôvodu ich premlčania zamietol. 3. O trovách konania rozhodol podľa § 255 ods. 1 zákona č. 160/2015 Z.z. Civilný sporový poriadok (ďalej „C.s.p.“) zohľadniac, že žalobca bol v konaní úspešný v pomere k celku v rozsahu 25% (119,52 eur: 556,46 eur) a žalovaný v rozsahu 75%. 4. Proti všetkým výrokom rozsudku súdu prvej inštancie podal v zákonnej lehote odvolanie žalobca z dôvodov uvedených v § 365 ods.1 písm. f/ C.s.p. (súd prvej inštancie dospel na základe vykonaných dôkazov k nesprávnym skutkovým zisteniam) a v § 365 písm. h/ C.s.p. (rozhodnutie súdu prvej inštancie vychádza z nesprávneho právneho posúdenia veci). Pokiaľ ide o výrok na priznanie istiny za nevyčerpanú dovolenku vo výške 119,52 eur uviedol, že nárok za nevyčerpaný zostatok dovolenky mu mal byť priznaný vo výške 141,02 eur. Pokiaľ ide o nárok na priznanie úrokov z omeškania konštatoval, že žalobou doručenou na Okresný súd Bratislava I dňa 25.10.1995 sa domáhal neplatnosti okamžitého skončenia pracovného pomeru a náhrady mzdy za nevyčerpanú dovolenku. Súdne konanie bolo pôvodne vedené pod sp.zn. 18C/313/95, v priebehu konania uznesením č.k. 18C/313/95-102 zo dňa 17.9.1998 súd vylúčil konanie o náhradu mzdy za dovolenku vo výške 6 300,- Sk (209,12 eur) na samostatné konanie, vyhotovenie písomného uznesenia zadal súd kancelárii až dňa 20.10.2000 a následne do r. 2011 vo veci nekonal (jedinou zmenou bola zmena sp. zn. na 18C/142/2010). Keďže za celú túto dobu nemal vedomosť čo sa s konaním vlastne deje a v akom stave je, úrok z omeškania si uplatnil až podaním doručeným súdu dňa 13.12.2011. Podľa názoru odvolateľa, nepriznanie úroku z omeškania by bolo v danom prípade v rozpore s dobrými mravmi. Pokiaľ ide o výrok o trovách konania namietol, že pri priznaných trovách konania by mal žalovanému zaplatiť trovy konania vo výške 50%. Súd prvej inštancie sa pri rozhodovaní o trovách konania vôbec nezaoberal § 257 C.s.p., v ktorom je zároveň zakotvené moderačné právo súdu zmierniť dôsledky právnych noriem upravujúcich náhradu trov konania. Pri posudzovaní dôvodov hodných osobitného zreteľa mal súd prihliadnuť na okolnosti, ktoré ho viedli k súdnemu uplatneniu nároku a ktoré boli dôvodné a na jeho povahu, kde v zásade u každého zamestnanca ide o citlivé rozhodnutie ovplyvňujúce jeho život a materiálnu situáciu. Zároveň z porovnania situácie obidvoch sporových strán je zrejmý záver, že žalovaný ako právnická osoba so značným majetkovým a osobným substrátom nebude nepriznaním náhrady trov konania postihnutý na rozdiel od neho, ktorého jediným príjmom je starobný dôchodok vo výške 580,30 eur mesačne, teda na hranici jeho mesačných výdavkov na uspokojenie základných životných potrieb a zdravotným stavom (v r. 2008 mu bola diagnostikovaná silná arytmia srdca). Odvolateľ žiadal, aby odvolací súd napadnutý rozsudok zmenil tak, že zaviaže žalovaného k povinnosti zaplatiť mu sumu 141,02 eur spolu s úrokom z omeškania vo výške 19,5% ročne od 5.10.1995 do zaplatenia a prizná mu náhradu trov konania v plnej výške. 5. Žalovaný v písomnom vyjadrení sa k odvolaniu konštatoval jeho prekvapivosť, zmätočnosť a nejasnosť. Konštatoval, že predmetom daného konania zostal už len nárok na zaplatenie sumy 119,52 eur s príslušenstvom . Pokiaľ ide o úroky z omeškania, žalobcovi nič nebránilo si uplatniť nárok v tejto časti včas, t.j. do 13.12.1998. V časti rozhodovania o trovách konania tieto súd správne priznal jednotlivým účastníkom konania podľa pomeru ich úspechu vo veci. Žalovaný nemal za zrejmé, prečo žalobca predkladá 9 rokov neaktuálnu informáciu o svojom zdravotnom stave (z obsahu ktorej vyplýva, že paroxyzmálna tachykardia bola po rádiofrekvenčnom zákroku odstránená). Žalobca nepreukázal žiadne dôvody, ktoré by súd oprávňovali nepriznať žalovanému náhradu trov konania a zbavovali žalobcu povinnosti zaplatiť priznanú náhradu trov konania. 6. Žalobca v následnom písomnom vyjadrení uviedol, že k sume 119,52 eur dospel súd počas konania, táto suma je však nesprávne vypočítaná, keďže správne mu mala byť priznaná vo výške 141,02 eur. Nepriznanie úrokov z omeškania by bolo v danom prípade, v ktorom bol súd dlhoročne nečinný, v rozpore s dobrými mravmi. Na jeho zdravotný stav poukázal v súvislosti s tým, že je starobným dôchodcom a súčasne s takýmto zdravotným stavom a podlomeným zdravím nie je schopný v súčasnosti zarobiť žiadne iné peniaze . 7. Odvolací súd preskúmal vec bez nariadenia odvolacieho pojednávania podľa § 470 ods.1,2, § 378 ods. 1, § 379, § 380 C.s.p., keďže sa nejednalo o prípad, v ktorom by bolo potrebné zopakovať alebo doplniť dokazovanie alebo nariadenie pojednávania by si vyžadoval dôležitý verejný záujem a dospel k nasledovným záverom. 8. Ako prvoradé konštatuje, že žalobca sa žalobou doručenou na Okresný súd Bratislava I dňa 25.1.1995 (zapísanou pod sp.zn. 18C/313/95) voči žalovanému domáhal určenia neplatnosti okamžitého skončenia pracovného pomeru zo dňa 5.10.1995. V priebehu pojednávania nariadeného na deň 12.12.1996 žalobca rozšíril nárok o „náhradu mzdy z neplatne rozviazaného pracovného pomeru za mesiac október a november 1995, náhradu za nevyčerpaný zostatok dovolenky na zotavenie za rok 1994 vo výške 6 dní a nárok za nevyplatenú podporu od 13.12.1995 do 2.4.1996“. Písomným podaním zo dňa 24.1.1997 a 3.3.1997 žalobca špecifikoval požadovaný peňažný nárok tak, že tento pozostával zo sumy 11 480,- Sk za náhradu mzdy za mesiace október, november 1995, za nárok za dovolenku v rozsahu 22,5 dňa v sume 6 300,- Sk (16,5 dňa za rok 1995 a 6 dní za rok 1994) a zo sumy 11 856,- Sk za podporu v nezamestnanosti za obdobie od 1.1.1996 do 2.4.1996. Uznesením Okresného súdu Bratislava I zo dňa 17.9.1998, č.k. 18C/313/95-102 bol nárok žalobcu na zaplatenie sumy 6 300,- Sk vylúčený na samostatné konanie, ktoré bolo vedené pod sp.zn. 18C/142/2010. 9. Uvedené znamená , že predmetom konania vylúčeného na samostatné konanie bol nárok žalobcu na zaplatenie náhrady mzdy za nevyčerpaný zostatok dovolenky na zotavenie v rozsahu 16,5 dňa za rok 1995 a 6 dní za rok 1994 spolu vo výške 6.300,- Sk (209,12 eur). Podaním doručeným súdu dňa 2.2.2011 žalobca rozšíril uplatnený nárok na 556,40 eur (pozostávajúci zo sumy 115,12 eur za 6 dní nevyčerpanej dovolenky z roku 1994 a zo sumy 441,28 eur za 23 dní nevyčerpanej dovolenky z roku 1995) spolu s 19,5 % úrokom z omeškania od 12.12.1995 do zaplatenia. Okresný súd Bratislava I uznesením zo dňa 18.2.2011, č. k. 18C/142/2010-14 s použitím § 95 zákona č. 99/1963 Zb. Občiansky súdny poriadok (ďalej „O.s.p.“) zmenu žalobného návrhu pripustil. Písomným podaním zo dňa 30.3.2012 zobral žalobca žalobu v časti o zaplatenie náhrady za nevyčerpanú dovolenku za rok 1995 v rozsahu 4,67 dňa a 89,60 eur s príslušenstvom späť a trval na nároku na zaplatení sumy 466,80 eur (predstavujúcej náhradu za nevyčerpanú dovolenku za rok 1994 v rozsahu 6 dní vo výške 115, 12 eur a náhradu za nevyčerpanú dovolenku za rok 1995 v rozsahu 18,33 dní v sume 351,68 eur ) spolu s úrokom z omeškania vo výške 19,5% ročne zo sumy 466,80 eur za obdobie od 12.12.1995 do zaplatenia. 10. Okresný súd Bratislava I rozsudkom zo dňa 12.3.2013, č.k. 18C/142/2010-121 uložil žalovanému povinnosť zaplatiť žalobcovi 119,52 eur s 19,5% úrokom z omeškania od 5.10.1995 do zaplatenia a náhradu trov konania vo výške 21 eur, všetko do 3 dní odo dňa právoplatnosti rozsudku, žalobu v časti 347,28 eur zamietol a konanie v časti o 89,60 eur zastavil. Krajský súd v Bratislave na odvolanie žalovaného podaného proti výroku rozsudku Okresného súdu Bratislava I zo dňa 12.3.2013, č.k. 18C/142/2010-121, ktorým bola uložená žalovanému povinnosť zaplatiť žalobcovi sumu 119,52 eur s 19,5% úrokom z omeškania od 5.10.1995 do zaplatenia, riadiac sa rozsahom a medzami dôvodov tohto odvolania (§ 212 ods.1 O.s.p.), uznesením zo dňa 31.5.2016, č.k. 3 Co/33/2014-153 rozsudok súdu prvej inštancie v napadnutej časti, v ktorej bola uložená žalovanému povinnosť zaplatiť žalobcovi 119,52 eur s 19,5% úrokom z omeškania od 5.10.1995 do zaplatenia a v závislom výroku o trovách konania zrušil a v rozsahu zrušenia vec vrátil na ďalšie konanie. 11. Podľa § 359 C.s.p. odvolanie môže podať strana, v ktorej neprospech bolo rozhodnutie vydané. 12. Podľa § 386 C.s.p. odvolací súd odmietne odvolanie, ak a) bolo podané oneskorene, b) bolo podané neoprávnenou osobou, c) smeruje proti rozhodnutiu, proti ktorému nie je odvolanie prípustné, alebo d) nemá náležitosti podľa § 363, ak pre vady odvolania nemožno v odvolacom konaní pokračovať. 13.V napadnutom rozhodnutí súd prvej inštancie rozhodol o zostávajúcom predmete konania (t.j. nároku na zaplatenie sumy 119,52 eur s uplatneným úrokom z omeškania tak, že uložil žalovanému povinnosť zaplatiť žalobcovi titulom náhrady za nevyčerpanú dovolenku sumu 119,52 eur, v lehote do 3 dní od právoplatnosti rozsudku (výrok 1.) a žalobu v časti o priznanie úrokov z omeškania zamietol (výrok 2.). Z uvedeného vyplýva, že v časti žaloby o zaplatenie sumy 119,52 eur bol úspešný žalobca a v časti žaloby o zaplatenie úrokov z omeškania bol úspešný žalovaný. 14. Osobou oprávnenou podať odvolanie je tá strana sporu, v ktorej neprospech bolo rozhodnutie vydané, pričom podmienkou subjektívnej prípustnosti odvolania je existencia ujmy spôsobenej napadnutým rozhodnutím. Túto ujmu je potrebné posudzovať výlučne z hľadiska procesného, pričom sa musí vychádzať z výroku rozhodnutia napadnutého odvolaním. Z obsahu odvolania žalobcu vyplýva, že tento odvolaním napadol aj výrok rozsudku súdu prvej inštancie, ktorým bola žalovanému uložená povinnosť zaplatiť žalobcovi titulom náhrady za nevyčerpanú dovolenku suma 119,52 eur, v lehote do 3 dní od právoplatnosti rozsudku (výrok 1.). Vzhľadom k tomu, že rozhodnutie v uvedenej časti nebolo vydané v neprospech žalobcu, odvolací súd odvolanie žalobcu proti výroku, ktorým súd prvej inštancie uložil žalovanému povinnosť zaplatiť žalobcovi titulom náhrady za nevyčerpanú dovolenku sumu 119,52 eur, v lehote do troch dní od právoplatnosti rozsudku (t.j. výroku 1.) s poukazom na ust. § 386 písm. b/ C.s.p. odmietol ako podané neoprávnenou osobou. K odvolacím námietkam žalobcu vo vzťahu k uvedenému prísudku o tom, že nárok za nevyčerpaný zostatok dovolenky mu mal byť priznaný vo výške 141,02 eur zdôrazňuje, že výrok rozsudku Okresného súdu Bratislava I zo dňa 12.3.2013, č.k. 18C/142/2010-121, ktorým bola nad prísudok vo výške 119,52 eur s príslušenstvom žaloba zamietnutá nadobudol právoplatnosť tým, že voči nemu nepodal žalobca (ako osoba v neprospech ktorej bolo rozhodnutie v tejto časti vydané) v zákonnej lehote odvolanie (§ 201 a nasl. O.s.p. v znení účinnom do 30.6.2016), tento výrok je záväzný a zásadne nezmeniteľný pre účastníkov a pre všetky orgány a nárok v zamietnutej časti nie je možné znova prejednávať (§ 159 O.s.p. v znení účinnom do 30.6.2016, resp. § 226 C.s.p.). 15. Odvolanie podané proti výroku, ktorým súd prvej inštancie žalobu v časti o priznanie úrokov z omeškania zamietol (výrok 2.) žalobca odôvodnil výlučne tým, že nepriznanie úroku z omeškania by bolo v danom prípade v rozpore s dobrými mravmi. V tejto súvislosti poukázal na postup Okresného súdu Bratislava I pri prejednaní veci, v ktorého dôsledku nemal vedomosť čo sa s konaním vlastne deje a v akom stave je a úrok z omeškania si preto uplatnil až podaním doručeným súdu dňa 13.12.2011. 16. Odvolací súd zdôrazňuje, že vo všeobecnosti nie je vylúčené, aby vznesenie námietky premlčania žalovaným mohlo byť považované za konanie, ktoré je v rozpore s dobrými mravmi, pretože výkon žiadneho práva nesmie byť v rozpore s dobrými mravmi. O takýto prípad však môže ísť iba výnimočne. V rozpore s dobrými mravmi môže byť však len taký výkon práva účastníkom v civilnom sporovom konaní, ktorý je výrazom zneužitia tohto práva na úkor druhého účastníka konania, pričom vo vzťahu k vznesenej námietke premlčania môže o takýto prípad ísť len vtedy, ak druhý účastník konania márne uplynutie premlčacej doby nezavinil a voči nemu by za tejto situácie priznanie účinkov premlčania bolo neprimerane tvrdým postihom. Pre posúdenie tejto primeranosti je potrebné vychádzať z konkrétnych okolností prípadu, najmä vziať do úvahy charakter uplatneného práva, jeho rozsah a dôvody, pre ktoré právo nebolo uplatnené pred uplynutím premlčacej doby (II. ÚS 176/2011, IV. ÚS 542/2013). 17. V danom prípade podľa názoru odvolacieho súdu neboli preukázané také dôvody a okolnosti, pre ktoré by bolo možné považovať vznesenie námietky premlčania žalovaným proti nároku na zaplatenie úroku z omeškania za konanie, ktoré by bolo v rozpore s dobrými mravmi. V danej veci je s odkazom na nález Ústavného súdu SR zo dňa 17.1.2018 sp.zn. II. US 474/2017-34 bez diskusie to, že postupom Okresného súdu Bratislava I v konaní vedenom pod sp.zn. 18C/142/2010 bolo porušené základné právo žalobcu na prerokovanie veci bez zbytočných prieťahov podľa čl. 48 ods.2 Ústavy SR a podľa čl. 38 ods.2 Listiny základných práv a slobôd , ako aj jeho právo na prerokovanie veci v primeranej lehote podľa čl. 6 ods.1 Dohovoru o ochrane ľudských práv a základných slobôd. Postup Okresného súdu Bratislava I pri prejednaní veci však nebránil žalobcovi, aby si nárok na žalované úroky z omeškania uplatnil včas, t.j. tak, aby sa nevystavil riziku úspešnosti námietky premlčania vznesenej druhou stranou sporu. Z obsahu spisu a z chronológie úkonov súdu prvej inštancie a žalobcu, ktorý bol až do r. 2000 v spore zastúpený advokátom (podrobne uvedených v ods.8,9,10 tohto rozhodnutia) vyplýva, že žalobca si po uplatnení žaloby o určenie neplatnosti okamžitého skončenia pracovného pomeru zo dňa 5.10.1995 postupne uplatňoval nároky z trvajúceho a aj skončeného pracovného pomeru, ktoré viackrát upravoval čo do ich druhu a výšky a nič mu nebránilo si zároveň s nimi (príp. samostatne) uplatniť aj ich príslušenstvo. Odvolací súd dáva v tejto súvislosti do pozornosti zásadu, ktorá platila už v rímskom práve, podľa ktorej „vigilantibus iura scripta sunt" t. j. „práva patria len bdelým" (pozorným, ostražitým, opatrným, starostlivým), teda tým, ktorí sa aktívne zaujímajú o ochranu a výkon svojich práv a ktorí svoje procesné oprávnenia uplatňujú včas a s dostatočnou starostlivosťou a predvídavosťou. V slobodnej spoločnosti je totiž predovšetkým vecou nositeľov práv, aby svoje práva bránili a starali sa o ne, inak ich podcenením, či zanedbaním môžu strácať svoje práva majetkové, osobné, satisfakčné a pod.. Pokiaľ ide o žalovaného, tento uplatnením námietky premlčania len využil oprávnenia vyplývajúce mu zo zákonných ustanovení, na ktorú bol súd pri rozhodovaní povinný prihliadať. 18. Na základe uvedeného odvolací súd výrok rozhodnutia, ktorým bola žaloba v časti o priznanie úrokov z omeškania zamietnutá (t.j. výrok 2.) podľa § 387 ods.2 C.s.p. ako vecne a právne správny potvrdil. 19. Podľa čl. 16 ods.2 C.s.p. v konaní o opravnom prostriedku a v ďalšom konaní nemôže byť rozhodnuté nepriaznivejšie pre stranu, ktorá opravný prostriedok uplatnila. 20. Podľa § 255 ods. 1 C.s.p. súd prizná strane náhradu trov konania podľa pomeru jej úspechu vo veci. 21. Podľa § 255 ods.2 C.s.p. ak mala strana vo veci úspech len čiastočný, súd náhradu trov primerane rozdelí, prípadne vysloví, že žiadna zo strán nemá na náhradu trov konania právo. 22. Podľa § 256 ods. 1 C.s.p., ak strana procesne zavinila zastavenie konania, súd prizná náhradu trov konania protistrane. 23. Podľa § 257 C.s.p. výnimočne súd neprizná náhradu trov konania, ak existujú dôvody hodné osobitného zreteľa . 24. Podľa § 262 ods. 2 C.s.p. o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 25. Pokiaľ ide o odvolanie žalobcu proti výrokom súdu prvej inštancie, ktorým rozhodol o nároku na náhradu trov konania ( t.j. výrokom 3. a 4.) odvolací súd konštatuje, že súd prvej inštancie je v zmysle citovaných zákonných ustanovení povinný v rozhodnutí, ktorým sa konanie končí, rozhodovať iba o nároku na náhradu trov konania. V praxi uvedené znamená, že súd jedným výrokom v rozhodnutí, ktorým konanie končí, buď prizná (v plnom rozsahu alebo čiastočne percentom, príp. zlomkom) alebo neprizná (úspešnej) strane sporu nárok na náhradu trov konania (§ 262 ods. 1 C.s.p.). Z citovaných zákonných ustanovení ďalej vyplýva, že náhradu nákladov konania ovláda zásada úspechu vo veci (§ 255 C.s.p.), ktorá je doplnená zásadou zavinenia (§ 256 C.s.p.). Zmyslom využitia zásady zavinenia je sankčná náhrada nákladov konania, ktoré by pri jeho riadnom priebehu nevznikli, uložená rozhodnutím súdu tomu, kto ich vznik zavinil. 26. V posudzovanom prípade súd prvej inštancie rozhodovanie v otázke trov konania založil na zásade úspechu vo veci pri zohľadnení, že žalobca bol v konaní úspešný v pomere k celku v rozsahu 25 % (119,52 eur: 556,46 eur), žalovaný v rozsahu 75 % a o nároku na náhradu trov konania rozhodol dvoma výrokmi. Pri stotožnení sa s rozhodnutím súdu prvej inštancie v uvedenej časti, pri ktorej súd prvej inštancie vzal v úvahu úspech žalobcu vo výške istiny 119,92 eur a úspech žalovaného v časti žaloby o zaplatenie 347,28 eur a v späťvzatej časti o zaplatenie 89,60 eur (ktoré z procesného hľadiska zavinil žalobca), odvolací súd len v záujme formálnej správnosti výroku o nároku na náhradu trov konania rozsudok súdu prvej inštancie vo výrokoch o nároku na náhradu trov konania (t.j. výrokoch 3. a 4.) podľa § 388 C.s.p. zmenil tak, že jedným výrokom priznal žalovanému proti žalobcovi nárok na náhradu trov konania vo výške 50% (odpočítaním pomeru úspechu žalobcu od pomeru úspechu žalovaného ). Pri formulácii výroku o nároku na náhradu trov konania s poukazom na čl.16 ods.2 C.s.p., podľa ktorého v konaní o opravnom prostriedku a v ďalšom konaní nemôže byť rozhodnuté nepriaznivejšie pre stranu, ktorá opravný prostriedok uplatnila nezohľadnil, že správny pomer úspech žalovaného k celku by mal predstavovať 57% (prísudok 119,52 eur predstavuje 21,5% - tný úspech žalobcu a zamietnutá a späťvzatá časť žaloby 78,5 % - tný úspech žalovaného). 27. Vo vzťahu k argumentácii žalobcu, že v prejednávanej veci bola odôvodnená aplikácia ust. § 257 C.s.p. odvolací súd uvádza, že ust. § 257 C.s.p. nie je možné považovať za predpis, ktorý by zakladal jeho voľnú možnosť aplikácie, ale ide o ustanovenie, podľa ktorého je súd povinný skúmať, či v prejednávanej veci neexistujú zvláštne okolnosti hodné osobitného zreteľa, ku ktorým je potrebné pri stanovení povinnosti nahradiť trovy konania výnimočne prihliadnuť. Ustanovenie § 257 C.s.p. preto nie je možné vykladať tak, že je naň možné prihliadnuť kedykoľvek bez zreteľa na základné zásady rozhodovania o trovách konania. Strane, ktorá mala vo veci úspech, nemožno nepriznať náhradu trov podľa výnimočného ustanovenia len na základe všeobecného záveru hodnotiaceho dopad rozhodnutia o určitom druhu nárokov (nález Ústavného súdu SR z 10. októbra 2018, sp. zn. I. ÚS 168/2018). Použitie citovaného ustanovenia prichádza do úvahy v prípadoch, keď sú naplnené všetky predpoklady na priznanie náhrady trov konania, avšak súd dospeje k záveru, že sú tu dôvody hodné osobitného zreteľa, pre ktoré náhradu trov neprizná a predpokladá existenciu výnimočných okolností prípadu. Výnimočnosť môže spočívať tak v okolnostiach danej veci, v charaktere určitých druhov konania, ako aj v okolnostiach na strane strán sporu. Ustanovenie § 257 C.s.p. nie je možné považovať za normu, zakladajúcu voľnú možnosť aplikácie v zmysle svojvôle, ale ide o ustanovenie, podľa ktorého je súd povinný skúmať, či v prejednávanej veci neexistujú zvláštne okolnosti hodné osobitného zreteľa, ku ktorým je potrebné pri stanovení povinnosti nahradiť trovy konania, výnimočne prihliadnuť. V posudzovanom prípade, v ktorom žalobca v priebehu konania pred súdom prvej inštancie netvrdil existenciu dôvodov hodných osobitného zreteľa, na základe ktorých by bola možná v otázke náhrady trov konania aplikácia § 257 C.s.p., nie je možné takéto dôvody vyvodiť z obsahu spisu v čase rozhodovania súdu prvej inštancie a ani v čase rozhodovania odvolacieho súdu. Z obsahu spisu totiž ani v čase rozhodovania odvolacieho súdu nevyplývajú majetkové, sociálne, osobné, zárobkové a iné pomery strán sporu odôvodňujúce odchýlenie sa od zásady zodpovednosti za výsledok konania a potrebu aplikácie citovaného ustanovenia v danom prípade nie je možné vyvodiť ani pri prihliadnutí na postoj strán v danom konaní. Pokiaľ žalobca v prílohe odvolania predložil Potvrdenie Sociálnej poisťovne z 1.12.2016 o výške starobného dôchodku (580,30 eur mesačne) a Správu o lekárskom vyšetrení z roku 2008 (z ktorého vyplýva ambulantné vyšetrenie a ošetrenie žalobcu s dianózou paroxyzmálna tachykardia), tieto samy osebe nevedú k úvahe o potrebe výnimočného postupu súdu pri rozhodovaní o nároku na náhradu trov konania. 27. O náhrade trov odvolacieho konania odvolací súd rozhodol podľa § 396 ods. 1 C.s.p. v spojení s § 255 ods. 1 a § 262 ods. 1 C.s.p. a v odvolacom konaní plne úspešnému žalovanému priznal nárok na plnú náhradu trov odvolacieho konania, o výške ktorých rozhodne po právoplatnosti tohto rozsudku súd prvej inštancie samostatným uznesením (§ 262 ods. 2 C.s.p.). 28. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 393 ods. 2 C.s.p.). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1110244085.2 (dáta aktuálne k 13. 11. 2026). Záväzné je znenie zverejnené súdom.




